  Виталий Пронин «Вамыш» смена туала вакытлэсь куронъёссэ быдэсъя.Бадӟым классъёсысь дышетскисьёс но студентъёс понна егитъёслэн «Шунды» огазеяськонзы «Вамыш» смена радъя. Со ортчоз 2-тӥ-6-тӥ толшоре Иж котырысь «Дружба» лагерьын.«Вамыш» смена туала вакытлэсь куронъёссэ быдэсъя. Озьы котькуд ар вошъяське солэн ужан ӧрыз. Кылем арын удмурт егитъёс ужазы газет лэсьтон, радио- но телесюжет поттон бордын, тодӥзы, кызьы лэсьтӥське блог но малы сое туала дыре нуыны кулэ. Угось ивор вӧлмытон туала улонын юрттэ огазеяськонлэсь ужзэ калыклы тодмо карыны, аслэсьтыд малпандэ шараяны, удмурт улонэз историе кельтыны.Туэ сменае люкаськозы крезьгурчиос, вуоно вожатойёс, видеоен ужасьёс, ужрад ортчытъясьёс. Крезьгур лэсьтыны егитъёсты дышетоз Эгра каркуртысь «Нефтяник» культурая юртысь Николай Корепанов, вуоно вожатойёс потозы та юртысь ик режиссёрлэн Л. Усковалэн. Ки улысьтыз, азьланяз соос «Шундыкар» лагерьын ужаны быгатозы, видеолэсь аспӧртэмылыкъёссэ валэктоз В. Степанов. Кызьы шонер радъяны ужрадъёсты валэктоз Ижысь Эшъяськон юртысь ӧнерчи Ирина Трубицына.Котькуд ар сямен ик пиналъёсын ужалоз психолог Л. Ускова. Со юрттоз пиналъёслы пӧртэм шуг-секытъёсын нюръяськыны, калык азьын шонер вераськыны но астэ умой палысен возьматыны. Со сяна, егитъёс пумиськозы удмурт азьветлӥсьёсын.Сменае сюрон понна куриськон келяно 23-тӥ толсурозь  troninaolga@yandex.ru электрон адресъя. Пусъёно нимтулдэс, улон интыдэс, быръем ужан ӧрдэс. Эн вунэтэ гожтыны вакчияк асьтэ сярысь."УД" Туспуктэм: УМОО "Шунды" Теги: кытынкумар Шунды  